《摸鱼儿 韩景图有句云归来坐深林悟到秋生处心甚爱之作此以寄》
清代·杨芳灿

据胡床、深林独坐，微茫天色催暮。碧云几叶流无影，窣地感秋成悟。

秋有语。道还叩骚人、识我家何处。君应不误。想篱豆花边，凉蝉声里，依约认前路。

凄凉意，不数庾诗江赋。天然空外琴趣。怅伥我亦悲秋者，忍掐檀槽遗谱。

拚睡去。枕半榻明蟾、梦与秋同住。玲珑窗户。正露沁莲池，夜深人静，花气冷如雨。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。